Man in hof ná vermiste meisie (9) se lyk gekry is | Netwerk24
Deur Cara-Lee Dorfling 15 September 2020 16:24
Die man wat glo die lyk van 'n vermiste negejarige meisie van Hankey aan die polisie uitgewys het, verskyn vandeesweek op aanklag van moord in die hof.
Die 40-jarige man is binne ses uur nadat Aqhama Tom Maandag as vermis aangemeld is, aangekeer.
Volgens sers. Majola Nkohli, polisiewoordvoerder in die Oos-Kaap, is Aqhama Sondagmiddag laas in Matodlanastraat, Hankey, gesien. Sy is Maandag omstreeks 14:00 as vermis aangemeld.
Nkohli sê speurders en lede van die polisie se eenheid teen gesinsgeweld, kindermishandeling en seksuele oortredings in Humansdorp het dadelik met hul ondersoek begin.
Die ondersoek het die polisie na die man se huis gelei wat glo 'n buurman van die vermiste meisie is.
Die man is ondervra en later die dag in hegtenis geneem.
Nkohli sê hy het die polisie na 'n bebosde gebied naby die R330 in Hankey geneem en die gebied uitgewys waar die kind se lyk versteek is.